**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh legislatívneho zámeru zákona o jednorazovom finančnom odškodnení osôb sterilizovaných v rozpore s právom(ďalej len „návrh legislatívneho zámeru“)na základe vlastnej iniciatívy.

Po tom ako sa vláda Slovenskej republiky uznesením č. 674 zo dňa 24. novembra 2021 ospravedlnila za sterilizácie žien v rozpore s právom a odsúdila porušovanie ľudských práv dotknutých žien je viac ako potrebné vykonať aj ďalšie kroky na zabezpečenie nápravy a satisfakcie. Návrh legislatívneho zámeru sa zaoberá dlhodobo neriešenou ľudskoprávnou krivdou, ktorej boli ženy vystavené a za ktorú je Slovenská republika kritizovaná doma aj v zahraničí.

V rokoch 1966 až 1989 zasahoval štát do reprodukcie žien pochádzajúcich zo sociálne znevýhodneného prostredia, najmä z marginalizovaných rómskych komunít a snažil sa ovplyvňovať ich pôrodnosť. Po roku 1989 sa viaceré zo žien obrátili na vnútroštátne súdy s žiadosťou o odškodnenie. Ženy, ktoré neuspeli na vnútroštátnych súdoch sa neváhali obrátiť aj na Európsky súd pre ľudské práva za účelom dosiahnutia spravodlivosti v súvislosti s odškodnením za sterilizácie, ktoré považovali za protiprávne. Európsky súd pre ľudské práva vo viacerých prípadoch proti Slovenskej republike, týkajúcich sa problematiky sterilizácii v rozpore s právom konštatoval, že boli porušené práva zaručené Dohovorom o ochrane ľudských práv a základných slobôd. Vnútroštátne súdne konania nemajú potenciál zabezpečiť prístup k spravodlivosti poškodeným ženám z dôvodu rozličných právnych bariér, vysokých nákladov súdnych sporov a systémového charakteru danej praxe, ktorá zasiahla množstvo žien. Na základe prijatia navrhovanej legislatívy štát zavedie mechanizmus účinného odškodnenia a zabezpečí tak účinný prístup k spravodlivosti.

V súlade s legislatívnym zámerom bude predmetom právnej úpravy zákonné definovanie oprávnenej osoby na priznanie jednorazového finančného odškodnenia, územná pôsobnosť zákona, formálne a obsahové náležitosti žiadosti o priznanie jednorazového finančného odškodnenia a s ňou súvisiaca lehota na podanie tejto žiadosti. V neposlednom rade bude návrh zákona obsahovať aj ustanovenia týkajúce sa procesného charakteru (konanie o priznaní jednorazového finančného odškodnenia) v súvislosti s rozhodovaním o podaných žiadostiach.

Predkladaný materiál bol predmetom medzirezortného pripomienkového konania a predkladá sa bez rozporov.